DECRETO 53/2004, do 26 de febreiro, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra 245 Plan Operativo Local Chantada, ensanche e mellora da estrada provincial de Chantada por Nogueira ós Peares, punto quilométrico 4,400 ó 7,300, 1ª fase, (concello de Chantada).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 11/03/2004

A Deputación Provincial de Lugo, en sesión do día seis de setembro de dous mil dous, aprobou o proxecto da obra nº 245 Plan Operativo Local Chantada, ensanche e mellora da estrada provincial de Chantada por Nogueira ós Peares, punto quilométrico 4,400 ó 7,300, 1ª fase e, na sesión do vintesete de outubro de dous mil tres, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Por parte da Deputación Provincial de Lugo foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día vinteoito de xaneiro de dous mil catro.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día vinteseis de decembro de dous mil tres.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, as obras consisten no ancheamento da plataforma, o aumento do raio das curvas e a construcción de muros de contención,
nunha vía de comunicación con características de trazado moi restrictivas dado o accidentado do terreo, engadíndolle ademais que é unha zona na que se está a experimentar un aumento do tráfico, con motivo do desenvolvemento turístico, véndose afectada dun xeito significativo á seguridade vial, polo que a actuación proxectada reduciría o risco potencial de accidentes de tráfico nun futuro.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia na súa reunión do día vinteseis de febreiro de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 245 Plan Operativo Local Chantada, ensanche e mellora da estrada provincial de Chantada por Nogueira ós Peares, punto quilométrico 4,400 ó 7,300, 1ª fase, debendo, se é o caso, unha vez ocupados os terreos necesarios, obte-las autorizacións que foran necesarias dos organismos competentes, con carácter previo ó inicio das obras.
Santiago de Compostela, vinteseis de febreiro de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local